google/wiki40b huggingface dataset:
Βομβιστικές επιθέσεις στο Ασσάμ (2009)

Παρασκήνιο

Υπό το φως των επιθέσεων του 2008 σε όλη τη χώρα, ιδιαίτερα στις επιθέσεις της Βομβάης, καθώς και με άλλες βομβιστικές επιθέσεις στο Ασσάμ τόσο το 2008 όσο και την Πρωτοχρονιά του 2009, αυτό αυξάνει την αστάθεια των βασανισμένων από τους αντάρτες Επτά Αδελφών Πολιτειών. Μετά τις επιθέσεις της Βομβάης η ασφάλεια της χώρας ήταν μια σημαντική ανησυχία λόγω των εκλογών. Αυτό οδήγησε σε μια ηχηρή συζήτηση στη δυνατότητα της χώρας να διαχειριστεί την ασφάλεια μαζί με τις εκλογές.

Παρακολούθηση

Νωρίτερα μέσα στην ημέρα, ύποπτα μέλη του μαχητικού τμήματος του Εθνικού Απελευθερωτικού Μετώπου Κάρμπι Λόνγκρι τοποθέτησαν μια βόμβα κοντά σε ένα στρατόπεδο των ΙΣΔ στο Τζένγκφα στην κεντρική επαρχία Κάρμπι Ανγκλόνγκ. Επίσης, ο πρωθυπουργός Μανμοάν Σινγκ θα επισκεπτόταν την περιοχή για να συμμετάσχει σε προεκλογική συγκέντρωση στην επαρχιακή έδρα Ντίφου, η οποία ακυρώθηκε από την προηγούμενη μέρα για άγνωστους λόγους.

Βομβιστικές επιθέσεις

Ανακοινώθηκε ότι 7 άτομα σκοτώθηκαν και 56 τραυματίστηκαν κατά την έκρηξη του Μαλιγκαόν γύρω στις 14:00 ώρα στην Ινδία. Η έκρηξη προκάλεσε πυρκαγιά που έκαψε δύο αυτοκίνητα και 20 μοτοσικλέτες, καθώς εξαπλώθηκε σε ένα τριώροφο κτίριο που στεγάζει το αστυνομικό τμήμα της επαρχίας. 
Ώρες αργότερα, πέντε άτομα που τραυματίστηκαν στην έκρηξη βόμβας του Ντεκιατζούλι. Η εν λόγω επίθεση, σύμφωνα με αναφορές, ήταν τοποθετημένη σε ποδήλατο. Έξι άτομα σκοτώθηκαν κατά την έκρηξη, ενώ ένας υπέκυψε στα τραύματά του μετά το άλμα από ένα παρακείμενο κτίριο που είχε πιάσει φωτιά.

Δράστες

Αν και ήταν ακόμα πολύ νωρίς για να ανακοινωθούν επίσημα αποτελέσματα στα μέσα ενημέρωσης, ανακοινώθηκε ότι "ύποπτοι αγωνιστές του ΕΑΜΑ" είχαν ένα χέρι στην εκτέλεση αυτής της επίθεσης. Ο Τ.Μ. Σριβαστάβ δήλωσε ότι "αυτό είναι το έργο των αγοριών του ΕΑΜΑ μπροστά από τη "Ημέρα Έγερσης"", προσθέτοντας παράλληλα ότι οι μαχητές χρησιμοποίησαν εκρηκτικά υψηλής τεχνολογίας.

Αντιδράσεις

Ο επικεφαλής υπουργός του Ασσάμ Ταρούν Γκογκόι αναγνώρισε αμέσως ένα κενό στην ασφάλεια, λέγοντας ότι η επίθεση θα μπορούσε να είχε αποφευχθεί.
3186 Μανουήλοβα

Φυσικά χαρακτηριστικά

Τα κυρίως φυσικά χαρακτηριστικά της Μανουήλοβα είναι άγνωστα. Ο αστεροειδής περιστρέφεται γύρω από τον εαυτό του μία φορά κάθε 15 ως 21 ώρες περίπου.
La Velata

Ο πίνακας La Velata είναι έργο του Ραφαήλ, ελαιογραφία σε μουσαμά διαστάσεων 82 x 60,5 εκατοστών. Φιλοτεχνήθηκε το 1515-16 και βρίσκεται στο Παλάτσο Πίτι της Φλωρεντίας. 
Πολλοί τεχνοκριτικοί πιστεύουν ότι η γυναίκα του πίνακα είναι η Margherita Luti, ερωμένη του ζωγράφου. Άλλοι (οι περισσότεροι) θεωρούν ότι η Margherita Luti είναι εκείνη που απεικονίζεται στον πίνακα La Fornarina. Και όντως αν κρίνουμε από όσα λέει η παράδοση για τη Margherita, μάλλον πρέπει να είναι η La Fornarina.
Ο τίτλος La Velata οφείλεται στο ότι φέρει στο κεφάλι πέπλο, το οποίο φορούσαν γυναίκες παντρεμένες με παιδιά. Είναι γυρισμένη κατά τα 3/4 προς τα αριστερά. Στην απεικόνιση του προσώπου έχει εφαρμοστεί η τεχνική του σφουμάτο, προερχόμενη από τον ντα Βίντσι. Το δεξί χέρι είναι ανασηκωμένο στο στήθος, κάτι που υποδηλώνει θρησκευτική ευλάβεια.
Τον πίνακα αυτόν τον είδε ο Τζόρτζιο Βαζάρι στο σπίτι του εμπόρου Matteo Botti, στη Φλωρεντία. Το 1519 περιήλθε στην κατοχή της οικογένειας των Μεδίκων.
Κυριακή του Πάσχα

Καθορισμός ημερομηνίας του Πάσχα και η σημασία του

Η γιορτή του Πάσχα είναι η μεγαλύτερη κινητή εορτή, δηλαδή δεν εορτάζεται κάθε χρόνο την ίδια ημερομηνία. Αυτό καθορίστηκε από την Α' Οικουμενική Σύνοδο της Νίκαιας το 325 μ.Χ. Τότε ορίστηκε ότι η Κυριακή του Πάσχα θα ήταν η πρώτη Κυριακή που ακολουθεί την πανσέληνο μετά την εαρινή ισημερία στις 21 Μαρτίου. Αν η πανσέληνος ήταν ημέρα Κυριακή, τότε το Πάσχα θα ήταν την επόμενη Κυριακή. Με βάση αυτόν τον ορισμό το Πάσχα πέφτει πάντα ανάμεσα στις 4 Απριλίου και στις 8 Μαΐου. Για την  προέλευση της λέξης Πάσχα πιστεύεται ότι υπάρχουν δύο εκδοχές. Η πρώτη προέρχεται από την εβραϊκή λέξη Peshah ή Pasah που σημαίνει πέρασμα, διάβαση. Στο εβραϊκό Πάσχα γιορτάζεται η απελευθέρωση των Εβραίων από τους Αιγυπτίους και η διάβαση της Ερυθράς θάλασσας με τον Μωυσή. Η δεύτερη εκδοχή πιστεύετε ότι προέρχεται από την ελληνική λέξη Πάσχειν προς τιμήν των Παθών του Χριστού.
Ανδρέας της Καλαβρίας

Βιογραφία

Ήταν ο δευτερότοκος γιος του Καρόλου Α΄ της Ουγγαρίας και της Ελισάβετ των Πιάστ, κόρης του Βλάντισλαφ Β΄ του βραχέως, βασιλιά της Πολωνίας. 
Το 1334 μνηστεύθηκε την Ιωάννα Α΄ της Νάπολης, του Οίκου των Καπετιδών-Ανζού. Ήταν 2α εξαδέλφια, δηλ. οι πάπποι τους ήταν αδέλφια. Μάλιστα ο πάππος του Ανδρέα, ο Κάρολος-Μαρτέλος ήταν ο πρωτότοκος, ενώ ο πάππος της Ιωάννας Α΄, ο Ροβέρτος της Νάπολης ήταν ο δευτερότοκος. Από τα δύο αδέλφια θα έπρεπε να διαδεχθεί τον πατέρα τους το 1309 ο πρώτος, αλλά είχε αποβιώσει πριν 14 έτη, έτσι θα έπρεπε να γίνει ο γιος του Κάρολος Α΄. Επειδή υπήρχαν φόβοι για εισβολή από τη Σικελία, προτιμήθηκε ο Ροβέρτος και σαν αντιστάθμισμα, δόθηκε στον Κάρολο Α΄ η Ουγγαρία, κληρονομιά της μητέρας τους Μαρίας των Άρπαντ.
Το 1343 απεβίωσε ο Ροβέρτος. Ο μόνος (νόμιμος) γιος του Κάρολος είχε αποβιώσει από το 1328, έτσι με τη διαθήκη του όρισε διάδοχο την εγγονή του Ιωάννα Α΄, κόρη του Καρόλου.

Αγώνας για το θρόνο

Με τη συγκατάθεση του πάπα Κλήμη ΣΤ¨ η Ιωάννα Α΄ στέφθηκε μόνη βασίλισσα της Νάπολης το 1344. Τότε ο Ανδρέας φοβήθηκε για τη ζωή του, αλλά η μητέρα του τον ενθάρρυνε και διέδωσε ότι ο πάπας επέτρεψε τη στέψη του. Το 1344 η Ιωάννα ασθένησε και ο Ανδρέας ελευθέρωσε δύο αδελφούς, που είχαν καταδικαστεί για εγκλήματα, πράγμα που δυσαρέστησε τους ευγενείς. 
Μερικοί ευγενείς συνωμότησαν να αποτρέψουν τη στέψη του. Κατά τη διάρκεια κυνηγετικού ταξιδιού στην Αβέρσα οι συνωμότες τον έπιασαν όταν βγήκε τη νύχτα από το δωμάτιό του. Ένας υπηρέτης έκλεισε πίσω του την πόρτα· η Ιωάννα κοιμόταν μέσα. Έγινε πάλη, ο Ανδρέας ζήτησε βοήθεια, αλλά τον στραγγάλισαν με ένα κορδόνι και τον πέταξαν από το παράθυρο. Η καμαριέρα του από την Ουγγαρία πήγε το σώμα του σε ναό και είπε έπειτα στους Ούγγρους τι έγινε. 
Υποψίες έπεσαν στην Ιωάννα και έγιναν δύο δίκες, αλλά αθωώθηκε. Ο μεγαλύτερος αδελφός του Ανδρέα, ο Λουδοβίκος Α΄ της Ουγγαρίας εισέβαλε δύο φορές στο βασίλειο της Νάπολης, αλλά συνάντησε αντίδραση. Η Ιωάννα έκανε τρεις ακόμη γάμους. Το 1386 ο 2ος εξάδελφός τους Κάρολος Γ΄ (κλάδος Δυρραχίου) κατέλαβε τη Νάπολη με Ουγγρική βοήθεια, εκτέλεσε την Ιωάννα Α΄ και τη διαδέχθηκε.

Οικογένεια

Νυμφεύθηκε το 1333 τη 2η εξαδέλφη του Ιωάννα Α΄ της Νάπολης του Οίκου των Καπετιδών-Ανζού, κόρη του Καρόλου δούκα της Καλαβρίας. Ο γιος τους Κάρολος Μαρτέλος 1345-1348 απεβίωσε τριών ετών.
Σωρείτης

Χαρακτηριστικά

Οι Σωρείτες είναι πυκνά νέφη με καθαρό περίγραμμα που το σχήμα τους μεταβάλλεται σταθερά. Άλλοτε μοιάζουν σαν λόφοι από αναχώματα ή σαν λευκοί θόλοι, όπως το κουνουπίδι και άλλοτε σαν τούφες από βαμβάκι. Όταν οι ακτίνες του Ήλιου πέσουν πάνω σε σωρείτες αυτές ανακλώνται με μεγάλη ένταση ενώ τα ίδια φαίνονται κατάλευκα και λάμπουν έντονα. Αποτελούνται από υδροσταγονίδια, αν και σε μερικά τμήματά τους όταν παρουσιάσουν θερμοκρασία κάτω από 0 βαθμούς Κελσίου μπορεί να σχηματίσουν παγοκρυστάλλους. Το ύψος της βάσης τους είναι κατά μέσο όρο στα 2.500 μέτρα, επομένως ανήκουν στα λεγόμενα χαμηλά νέφη.

Σχηματισμός

Συνήθως σχηματίζονται την ημέρα, όταν στη ξηρά υφίσταται θερμός αέρας που ανυψώνεται, καθώς απαιτούνται ανοδικά ρεύματα για τον σχηματισμό τους. Αντιστρόφως, κατά την διάρκεια της νύκτας, οι σωρείτες κατά κανόνα εξαφανίζονται.

Λαϊκή θεώρηση

Είναι γνωστά στην καθημερινότητα και ως «τα σύννεφα του καλού καιρού». Είναι όντως νέφη καλοκαιρίας, αν και αρκετές φορές μετατρέπονται σε καταιγιδοφόρα σύννεφα, όπως λέγονται οι σωρειτομελανίες, οπότε και παρουσιάζουν διαλείπουσες (όχι συνεχόμενες) βροχοπτώσεις. Το συνολικό ύψος τους μπορεί τότε να φτάσει και τα 13.000 μέτρα.
Τα νέφη αυτά είναι εκείνα που εμπλούτισαν σε μύθους την Ελληνική Μυθολογία αλλά και που ενέπνευσαν ένα πολύ μεγάλο αριθμό καλλιτεχνών ζωγράφων αλλά και αγιογράφων από την αρχαιότητα μέχρι σήμερα. Σε τέτοια νέφη αγιογραφείται από τους Χριστιανούς και η Πλατυτέρα των Ουρανών. Η διεθνής σύντμησή τους είναι Cu.
Αλέκος Κωστίκος

Βιογραφία

Ξεκίνησε την καριέρα του από τον Πιερικό, όπου αγωνίστηκε από το 1970 ως το 1974. Το 1974 αγωνίστηκε στον ημιτελικό του Κυπέλλου Ελλάδας. Μετά τον Πιερικό αγωνίστηκε στην ΑO Πάτρας, τη Ρόδο, τον ΕδεσσαΪκό και τη Νάουσα. Τα τελευταία χρόνια της ζωής του ανέπτυξε επιχειρηματική δραστηριότητα. Ήταν πατέρας 2 παιδιών. Σκοτώθηκε τον Οκτώβριο του 1991 σε ηλικία 38 ετών σε τροχαίο δυστύχημα στο 5ο χιλιόμετρο της επαρχιακής οδού Κατερίνης - Λιτοχώρου όταν το αυτοκίνητο που οδηγούσε ξέφυγε από την πορεία του μπαίνοντας στο αντίθετο ρεύμα συγκρούστηκε μετωπικά με άλλο όχημα.
 Αυτό το λήμμα σχετικό με τον αθλητισμό χρειάζεται επέκταση. Βοηθήστε τη Βικιπαίδεια επεκτείνοντάς το!
HMS Cockade (R34)

Επιχειρησιακή ιστορία

Το Cockade δεν συμμετείχε σε πολεμικές επιχειρήσεις στον Δεύτερο Παγκόσμιο Πόλεμο. Το 1946 στάλθηκε στο Χονγκ Κονγκ. Όταν ξέσπασε ο Πόλεμος της Κορέας ανέλαβε αποστολές συνοδείας αεροπλανοφόρων και προσβολής στόχων στην ξηρά, εκείνη την περίοδο πραγματοποιήθηκαν επισκέψεις σε Σιγκαπούρη και Ιαπωνία. Όντας ένα από τα σκάφη της 8ης Μοίρας Αντιτορπιλικών έλαβε επίσης μέρος στις επιχειρήσεις κατά την διάρκεια της Μαλαισιανής Κρίσης (Malayan Emergency) ενώ το 1957 επέστρεψε στο Χονγκ Κονγκ.
Το 1958 το Cockade ήταν πίσω στο Πλύμουθ όπου και παροπλίστηκε. Το 1964 πωλήθηκε για σκραπ.
Σάντα Μαρία α Μόντε

Ιστορία

Ιδιαιτέρως γνωστή για την στρατηγικής σημασίας θέση της (η λοφώδης θέση της την καθιστούσε ικανότερη στην άμυνα απέναντι σε επιτιθέμενα στρατεύματα), η Σάντα Μαρία α Μόντε αποτελούσε πάντοτε πεδίο διαμάχης μεταξύ των πόλεων της Τοσκάνης, αναφορικά με τον έλεγχό της. Ως αποτέλεσμα, η Σάντα Μαρία α Μόντε πέρασε από τον έλεγχο της Λούκα σε αυτόν της Φλωρεντίας και, τελικά, προσαρτήθηκε στα ελεγχόμενα από την Πίζα εδάφη. Σημαντικό της αξιοθέατο είναι η Κάζα Καρντούτσι, όπου λέγεται ότι ο Ιταλός ποιητής Τζιοσουέ Καρντούτσι πέρασε τα παιδικά του χρόνια.

Χωριά

Το Καππελλέττο είναι αγροτικό χωριό με πληθυσμό περίπου 100 κατοίκων, ο οποίος συνεχώς αυξάνεται. Το Καππελλέττο βρίσκεται στην εξοχή κοντά σε δασώδη περιοχή.
Το χωριό και località του Φαλόρνι έχει περίπου 120 κατοίκους (2005) και βρίσκεται περίπου 80 μέτρα πάνω από το επίπεδο της θάλασσας. Στα περίχωρα του Φαλόρνι βρίσκεται μεγάλη έκταση δασών και καλλιεργήσιμων εκτάσεων, κυρίως ελαιοφυτίες. Το χωριό αυτό βρίσκεται σε χαμηλούς δασώδεις λόφους που είναι γνωστοί με την ονομασία Κερμπάϊε. Η μοναδική επιχείρηση που λειτουργεί στο χωριό είναι ένα εστιατόριο.
Πυρόμετρο

Το πυρόμετρο είναι ένα όργανο κατάλληλο για τη μέτρηση πολύ υψηλών θερμοκρασιών από απόσταση. Τα πυρόμετρα είναι συχνά εξοπλισμένα με ένα τηλεσκόπιο ευθυγράμμισης ή με μια διάταξη λέιζερ, που είναι είτε ενσωματωμένα ή βιδώνονται στο μπροστινό μέρος της συσκευής. Οι ακτίνες λέιζερ επιτρέπουν στο χρήστη να στοχεύσει στο σημείο μέτρησης γρήγορα και με ακρίβεια. Ειδικότερα, η εστίαση μέσω δέσμης λέιζερ είναι πολύ χρήσιμη για τη μείωση σφαλμάτων αλλά και τη μέτρηση θερμοκρασίας κινούμενων αντικειμένων ή όταν το αντικείμενο βρίσκεται σε κακές συνθήκες φωτισμού.

Αρχή λειτουργίας

Κάθε μορφή της ύλης σε θερμοκρασία T μεγαλύτερη του απόλυτου μηδενός εκπέμπει υπέρυθρη ακτινοβολία ανάλογα με τη θερμοκρασία στην οποία βρίσκεται. Αυτή η εκπεμπόμενη ακτινοβολία συνδέεται με την εσωτερική κίνηση των μορίων της ύλης, η ένταση της κίνησης των οποίων εξαρτάται από τη θερμοκρασία στην οποία βρίσκεται το υλικό. Το γεγονός ότι η κίνηση αυτή των μορίων αντιπροσωπεύει μετατόπιση φορτίου, έχει ως αποτέλεσμα την εκπομπή ηλεκτρομαγνητικής ακτινοβολίας, το φάσμα της οποίας κυμαίνεται από 0,7 έως 1000 μm μήκους κύματος. Για το λόγο αυτό, η εν λόγω ακτινοβολία βρίσκεται στην περιοχή του υπέρυθρου φάσματος και δεν είναι διακρίσιμη με γυμνό μάτι.
Ένα σύγχρονο πυρόμετρο αποτελείται από ένα οπτικό σύστημα φακών και έναν ανιχνευτή. Το οπτικό σύστημα φακών εστιάζει τη θερμική ακτινοβολία στον ανιχνευτή. Η μέτρηση της θερμοκρασίας T που παρέχει ο ανιχνευτής σχετίζεται με τη θερμική ακτινοβολία  (σε μονάδες ) του αντικειμένου-στόχου μέσω του νόμου Στέφαν-Μπόλτζμαν: , όπου σ η σταθερά αναλογίας Στέφαν-Μπόλτζμαν και ε η σταθερά εκπομπής του υλικού. Ως εκ τούτου, η θερμοκρασία ενός αντικειμένου-στόχου μπορεί να μετρηθεί χωρίς την άμεση επαφή πυρομέτρου και αντικειμένου.
Αγάθη της Λωρραίνης

Βιογραφία

Ήταν η πρώτη κόρη του Σιμόν Α΄ δούκα της Λωρραίνης και της Αδελαΐδας των Ρέγκιναρ, κόρης του Ερρίκου Β΄ κόμη του Λουβαίν.
Κριστόφ Βαζέχα

Σε συλλογικό επίπεδο

Ο Κριστόφ Βαζέχα, εντάχθηκε στις ακαδημίες της πολωνικής Ρουχ Χόρζοβ σε ηλικία δέκα ετών.Προβιβάστηκε στην πρώτη ομάδα της Ρουχ το 1983 και παρέμεινε στον πολωνικό σύλλογο μέχρι το 1989.
Τη χειμερινή μεταγραφική περίοδο του 1989, αποκτήθηκε από τον Παναθηναϊκό και παρέμεινε στην ομάδα μέχρι το τέλος της καριέρας του το 2004, συνολικά επί 15 χρόνια. Για την Α΄ κατηγορία Ελλάδας πέτυχε 244 γκολ σε 390 αγώνες και αναδείχθηκε τρεις φορές πρώτος σκόρερ (1994, 1995, 1998), ενώ στο κύπελλο ακριβώς 50 σε 100 και τις ευρωπαϊκές διοργανώσεις 25 σε 63. Πρόκειται για τον κορυφαίο ξένο του ελληνικού πρωταθλήματος σε τέρματα και συμμετοχές, όπως και τον δεύτερο σκόρερ όλων των εποχών μετά τον Θωμά Μαύρο (260). Με ένα σύνολο 319 γκολ σε 553 επίσημους αγώνες για λογαριασμό του Παναθηναϊκού, αποτελεί τον πρώτο σκόρερ στην ιστορία του συλλόγου (με μεγάλη διαφορά από τον Αντώνη Αντωνιάδη των 221) και το δεύτερο ποδοσφαιριστή με τις περισσότερες εμφανίσεις (ο Μίμης Δομάζος συμπλήρωσε 605 επίσημες), διακρίσεις τις οποίες αναμένεται να διατηρήσει και στο μέλλον.
Απέκτησε την ελληνική υπηκοότητα το 1998 και αποσύρθηκε από την ενεργό δράση το 2004, σε ηλικία 39½ ετών. Το 2006 δόθηκε προς τιμήν του φιλικός αγώνας μεταξύ ομάδας παλαιμάχων του Παναθηναϊκού και της Ρουχ Χόρζοβ.

Στις εθνικές ομάδες

Είχε 50 συμμετοχές με την Εθνική Πολωνίας με εννέα γκολ, το διάστημα 1984-1997.

Προπονητική σταδιοδρομία

Μετά την αποχώρησή του από την ενεργό δράση ξεκίνησε μια νέα καριέρα, αυτή του προπονητή και το καλοκαίρι του 2007 ανέλαβε τεχνικός διευθυντής της Arsenal Soccer School στην Ελλάδα, ενώ το 2008 έγινε και ένας από τους σκάουτερ του Παναθηναϊκού. Παράλληλα, το 2009 ίδρυσε την ακαδημία ποδοσφαίρου FC ΜΑΧΗ (Ακαδημία Ποδοσφαίρου Βαζέχα).
Στις 8 Δεκεμβρίου 2009, μετά τη λύση της συνεργασίας του Παναθηναϊκού με τον Χενκ τεν Κάτε, ο Κριστόφ Βαζέχα ανέλαβε βοηθός του νέου προπονητή της ομάδας και παλιού του συμπαίκτη, Νίκου Νιόπλια, θέση στην οποία παρέμεινε έως τον Νοέμβριο του 2010.

Ως πρώτος προπονητής

Στις 3 Μαρτίου 2012, ανέλαβε την τεχνική ηγεσία του ΑΟ Αιγάλεω, αποχωρώντας στις 14 Ιουνίου 2012. Στις 9 Ιουλίου 2012 συμφώνησε να ηγηθεί της τεχνικής ηγεσίας του Φωκικού, όπου και παρέμεινε έως τις 22 Οκτωβρίου 2012. Στις 3 Ιουλίου 2013, ανέλαβε την τεχνική ηγεσία του ΓΣ Καλλιθέας, από όπου αποχώρησε στις 5 Φεβρουαρίου 2014. Από τις 24 Ιουλίου 2014 μέχρι τις 26 Φεβρουαρίου 2015, ο Βαζέχα διατέλεσε προπονητής του Φωστήρα Ταύρου.
Δυσπόντιοι

Οι Δυσπόντιοι ήταν πόλη της αρχαίας Ηλείας.
Αναφέρεται από τον Παυσανία ο οποίος πέρασε από την πόλη και δεν μας δίνει στοιχεία για αυτή. Ανήκε στο κράτος της Πισαίας χώρας και βρισκόταν δίπλα στην Πίσα, επώνυμος και οικιστής της ήταν ο Δυσποντέας γιος του Οινόμαου. Δυσποντέας ήταν και ο Αντίμαχος ολυμπιονίκης στο στάδιο στην 2η ολυμπιάδα το 772 π.χ.. Οι Δυσπόντιοι είναι ο σημερινός Πύργος.
Γορίλας

Διαβίωση

Διαβιεί αποκλειστικά στα υγρά τροπικά δάση της Δυτικής και Κεντρικής Αφρικής, μεταξύ άλλων στην Γκαμπόν, στο Καμερούν και στη Λαϊκή Δημοκρατία του Κονγκό. Διακρίνονται δύο είδη, ανάλογα με την περιοχή εξάπλωσης, ο Δυτικός γορίλας (Gorilla gorilla - Γορίλας ο γορίλας), και ο Ανατολικός γορίλας (Γορίλας του Μπέρινγκε - Gorilla beringei). Σε κάθε είδος διακρίνονται δυο υποείδη, ανάλογα με τον τόπο διαβίωσης, στις δασώδεις πεδιάδες («πεδινοί» γορίλες) ή σε μεγαλύτερα υψόμετρα μέχρι και 4.000 μέτρα («ορεινοί» γορίλες).

Εμφάνιση

Η εμφάνιση του γορίλα είναι εντυπωσιακή λόγω του όγκου του σώματός του. Τα αρσενικά έχουν ύψος 1,80 μέτρα και ζυγίζουν συνήθως 160 κιλά, αλλά μπορούν να φτάσουν και σε βάρος 300 κιλών. Τα θηλυκά είναι μικρότερα, με βάρος γύρω στα 70 κιλά. Ο γορίλας έχει μικρά αφτιά, κολλητά στο κρανίο, πεπλατυσμένη μύτη με μεγάλα ρουθούνια, ενώ τα μάτια του βρίσκονται βαθιά στις οφθαλμικές κόγχες, σε κοντινή απόσταση μεταξύ τους. Το σώμα του καλύπτεται με μαυριδερό τρίχωμα, το οποίο γίνεται ασημόχρωμο στη ράχη των ενήλικων αρσενικών. Τα ενήλικα αρσενικά έχουν επίσης ιδιαίτερα ανεπτυγμένους κυνόδοντες και φέρουν στο κρανίο μια οστέινη απόφυση, το βρεγματικό έπαρμα, πάνω στο οποίο προσφύονται οι μεγάλοι μασητήριοι μυς των γνάθων. Φέρει πυκνό τρίχωμα στο κεφάλι, που κατεβαίνει στις πλευρές του ρύγχους και φτάνει στον λαιμό, ενώ το πρόσωπο και το στήθος του είναι άτριχα.

Χαρακτήρας

Οι γορίλες είναι εδαφόβιοι και περπατούν στηριζόμενοι στις αρθρώσεις των δαχτύλων τους, επειδή τα μπροστινά άκρα είναι μεγαλύτερα από τα πίσω, με τη ράχη τους ελαφρά ανασηκωμένη. Ζουν σε μικρές κοινωνικές ομάδες, κατά μέσον όρο 15 ατόμων, οι οποίες αποτελούνται συνήθως από ένα ενήλικο αρσενικό, μερικά θηλυκά και τους ανήλικους απογόνους τους. Περιοδικά μπορεί να υπάρχουν στην ομάδα και νεαρά αρσενικά άτομα, τα οποία όμως δεν ζευγαρώνουν με τα θηλυκά. Ο γηραιότερος αρσενικός με την ασημένια ράχη είναι ο αρχηγός, που καθοδηγεί την ομάδα.
Κατά τη διάρκεια της ημέρας, μετακινούνται στο δάσος αναζητώντας φρούτα, σαρκώδεις βλαστούς και φύλλα, απαραίτητα για τη διατροφή τους. Το βράδυ ετοιμάζουν πρόχειρα καλύμματα από φύλλα και κλαδιά. Τα ενήλικα αναπαύονται ξαπλωμένα στο έδαφος, ενώ τα μικρά και μερικά θηλυκά κοιμούνται σε φωλιές, που κατασκευάζουν ανάμεσα στα κλαδιά των δέντρων. Σε ορισμένες περιπτώσεις, ο γορίλας αρχίζει να χτυπά με τις γροθιές του το στήθος του, που ηχεί σαν τύμπανο, ενώ συγχρόνως βγάζει υπόκωφες κραυγές και ισχυρά μουγκρητά. Η συμπεριφορά αυτή εκ μέρους των αρσενικών, πιθανόν να αποτελεί επίδειξη δύναμης ή να αποσκοπεί στον εκφοβισμό των εχθρών. Παρά την εκφοβιστική αυτή πτυχή, οι γορίλες είναι γενικά ακίνδυνα ζώα.
Αεροδρόμιο Χουαρί Μπουμεντιέν

Ιστορία

Το αεροδρόμιο δημιουργήθηκε το 1924 και ονομάστηκε Αεροδρόμιο Maison Blanche. Κατά τη διάρκεια του Β΄ Παγκοσμίου Πολέμου, ο αερολιμένας Maison Blanche ήταν πρωταρχικός στόχος της Ανατολικής Στρατιωτικής Δύναμης της Συμμαχικής Επιχείρησης Πυρσός στις 8 Νοεμβρίου 1942 και καταλήφθηκε από μικτή στρατιωτική μονάδα των Ηνωμένων Πολιτειών, Βρετανών κομάντος και στρατιωτών βρετανικού τμήματος πεζικού. Η αντίθεση των δυνάμεων της Γαλλίας του Βισύ που υπερασπίστηκαν το αεροδρόμιο έληξε την ίδια ημέρα, καθώς εκδόθηκαν εντολές του ναύαρχου Νταρλάν στο Αλγέρι για να σταματήσουν όλες οι εχθροπραξίες στη Βόρεια Αφρική. 
Αεροσκάφος Hawker Hurricane της 43ης Μοίρας της RAF υπό τις διαταγές του επισμηναγού Μάικλ Ρουκ προσγειώθηκε στο Maison Blanche λίγο μετά τις 11:00 στις 8 Νοεμβρίου, και άρχισε επιθετικές περιπολίες την επόμενη μέρα. Η 43η Μοίρα παρέμεινε στο Maison Blanche μέχρι τις 13 Μαρτίου 1943, όταν η μονάδα εγκαταστάθηκε στο Ζεμάπ, της Κωνσταντίνης. 
Από τη στιγμή που πέρασε στα χέρια των Συμμάχων, το αεροδρόμιο χρησιμοποιήθηκε από τη Διοίκηση Αεροπορικών Μεταφορών της Πολεμικής Αεροπορίας των Ηνωμένων Πολιτειών ως σημαντικός κόμβος μεταφόρτωσης για φορτίο και μεταφοράς αεροσκαφών και προσωπικού. Λειτούργησε ως ενδιάμεσος σταθμός προς το αεροδρόμιο Ταφαρκουαί, κοντά στο Οράν ή το αεροδρόμιο της Τύνιδας, στην Τυνησία στη διαδρομή μεταφοράς της Βορείου Αφρικής μεταξύ Καΐρου και Ντακάρ. Λάμβανε επίσης προσωπικό και φορτίο από τη Μασσαλία, το Μιλάνο, τη Νάπολη και το Παλέρμο της Σικελίας.

Τερματικοί σταθμοί

Ο Διεθνής Τερματικός Σταθμός (Terminal 1) έχει χωρητικότητα 6 εκατομμυρίων επιβατών ετησίως. Εγκαινιάστηκε στις 5 Ιουλίου 2006 από τον Πρόεδρο Αμπντελαζίζ Μπουτεφλίκα. Η διεθνής κίνηση ανέρχεται σε 2,5 εκατομμύρια επιβάτες ετησίως, ενώ ο τερματικός σταθμός διαθέτει 5.000 θέσεις στάθμευσης οχημάτων, στάση ταξί, χώρο επιβίβασης 27.000μ² και 16 πύλες επιβατών. 
Ο Εγχώριος Τερματικός Σταθμός (Terminal 2), ανακαινισμένος το 2007, έχει χωρητικότητα 2,5 εκατομμυρίων επιβατών ετησίως. Η εγχώρια κυκλοφορία είναι 1,5 εκατομμύρια επιβάτες ετησίως. Ο τερματικός σταθμός 2 είναι εξοπλισμένος με 20 θυρίδες check-in, με καφετέρια, τσαγερία και χώρο προσευχής. Ο τερματικός σταθμός διαθέτει επίσης φαρμακείο, αρωματοπωλείο, κομμωτήριο, καταστήματα λιανικής πώλησης ρολογιών, καταστήματα αποσκευών, παιχνίδια, καθώς και κατάστημα καπνού/εφημερίδων. Υπάρχουν 900 θέσεις στάθμευσης αυτοκινήτων, στάση ταξί, χώρος επιβίβασης 5.000 τ.μ., με 7 πύλες, χώρος παράδοσης αποσκευών και σαλόνια για premium επιβάτες. 
Πριν από το άνοιγμα του Τερματικού Σταθμού 2, ο Τερματικός Σταθμός 3 χρησιμοποιούνταν για τις εσωτερικές πτήσεις. Το 2007, η χρήση του τερματικού σταθμού άλλαξε σε προσκυνηματικές και charter πτήσεις. Ο δυτικός τερματικός σταθμός άνοιξε στις 29 Απριλίου 2019.
Εθνική Φρουρά (Κύπρος)

Ιστορία

Αρχικά αποτελείτο από 2.000 άνδρες εκ των οποίων το 60% ήταν Ελληνοκύπριοι και το 40% ήταν Τουρκοκύπριοι. Η στρατιωτική θητεία τότε δεν ήταν υποχρεωτική, πλην όμως παρεχόταν δυνατότητα επιβολής της κατόπιν συμφωνίας των Προέδρου και Αντιπροέδρου.
Τον Ιούνιο του 1964 η Κυπριακή Βουλή ψήφισε τον Νόμο 20 "Περί Εθνικής Φρουράς" με τον οποίο και καθιερώθηκε η υποχρεωτική στράτευση, όπου και άρχισε τότε ουσιαστικά η συγκρότηση του εθνικού κυπριακού στρατού. Πρώτος Αρχηγός της Εθνικής Φρουράς ήταν ο Γεώργιος Γρίβας.
Τον Ιούλιο του 1974 το δικτατορικό καθεστώς στην Ελλάδα χρησιμοποίησε τμήματα της Εθνικής Φρουράς κατά το πραξικόπημα του 1974 κατά του Μακαρίου. Λίγες μέρες αργότερα, η Εθνική Φρουρά αμύνθηκε την εισβολή του Αττίλα Ι μαζί με την ΕΛΔΥΚ στην Κερύνεια, εντός των τειχών της Λευκωσίας καθώς και στη περιοχή του αεροδρομίου επιφέροντας σημαντικές απώλειες στον εχθρό. Δεν κατάφερε όμως να αντιμετωπίσει την δεύτερη τουρκική εισβολή τον Αττίλα ΙΙ που επιχειρήθηκε στα μέσα Αυγούστου του ίδιου έτους, παρά τις υποσχέσεις της ελληνικής κυβέρνησης εθνικής ενότητας για βοήθεια, με συνέπεια περίπου το 40% του κυπριακού εδάφους να βρίσκεται μέχρι σήμερα υπό τουρκική κατοχή.

Έμβλημα

Ως έμβλημα της Εθνικής Φρουράς καθιερώθηκε από της ίδρυσής της, το 1964, ο μαύρος δικέφαλος αετός με αναπεπταμένες τις πτέρυγες σε κίτρινο φόντο, περιγεγραμμένος μαύρης περιμέτρου επί θυρεού, στο άνω μέρος του οποίου φέρεται με λευκά γράμματα ο τίτλος «ΕΘΝΙΚΗ ΦΡΟΥΡΑ». Ο δικέφαλος αετός συμβολίζοντας την οικουμενικότητα του ελληνικού πνεύματος φέρει επιστήθια, ως αιγίδα, τον ισόκερο σταυρό σημαίας φρουρίου.

Στρατιωτική θητεία

Στην παρούσα φάση, μόνο οι Έλληνες Κύπριοι υπηρετούν στην Εθνική Φρουρά. Νομικά, η Ελληνική Κοινότητα αποτελείται από τον Εθνικά Ελληνικό πληθυσμό, καθώς επίσης και από Κύπριους οι οποίοι ανήκουν στις τρεις Χριστιανικές μειονότητες – Αρμένιους, Λατίνους και Μαρωνίτες. Από το 2008, η στρατιωτική θητεία είναι υποχρεωτική για όλα τα μέλη της Ελληνικής Κοινότητας και όχι μόνο για τους Εθνικά Έλληνες. Ο τωρινός Αρχηγός της Εθνικής Φρουράς, όπως και οι προκάτοχοί του, είναι ένας Έλληνας Ανώτατος Αξιωματικός.
Η στρατιωτική θητεία στην Κυπριακή Δημοκρατία είναι υποχρεωτική για όλους τους άρρενες. Η διάρκειά της είναι 14 μήνες. Όλοι οι άρρενες επισκέπτες του νησιού (ηλικίας 16 και άνω), οι οποίοι είναι Κύπριοι εκ πατρογονίας, υποχρεούνται να εξασφαλίσουν άδεια εξόδου από το Υπουργείο Άμυνας.
Από το 2018, οι πλοιοκτήτες και τα τέκνα τους, απαλλάσσονται από την υποχρέωση της στρατιωτικής θητείας.

Οργάνωση

Η Εθνική Φρουρά (ΕΦ) διοικείται από το Γενικό Επιτελείο Εθνικής Φρουράς (ΓΕΕΦ). Τμήμα της Εθνικής Φρουράς αποτελεί η Εθνοφυλακή. Περαιτέρω, υπάρχουν διάφοροι δομημένοι Σχηματισμοί και Διοικήσεις (Δκσεις) οι οποίοι είναι:
Πανελλήνιο πρωτάθλημα ανώμαλου δρόμου ανδρών 2016

Το Πανελλήνιο πρωτάθλημα ανώμαλου δρόμου ανδρών 2016, διεξήχθη στις 28 Φεβρουαρίου στο Ολυμπιακό κέντρο Ιππασίας Μαρκόπουλου (απόσταση ανδρών 10000μ.). Πρωταθλητής αναδείχθηκε ο Δήμος Μαγγίνας του Παναθηναϊκού ενώ πρωταθλητής σύλλογος αναδείχθηκε ο Παναθηναϊκός Α.Ο. για 27η φορά στην ιστορία του.
2908 Σιμογιάμα

Φυσικά χαρακτηριστικά

Η μέση διάμετρος του Σιμογιάμα εκτιμάται σε 29,38 χιλιόμετρα, ενώ το γεωμετρικό άλβεδό του είναι 0,0514.